# "Maite Albiz" Emakumeen Dokumentazio Zentrua

"Maite Albiz" Emakumeen Dokumentazio Zentrua (Bilbo, 1982) irabazi asmorik gabeko erakundea da. Bizkaiko Emakumeen Asanbladak sustatu zuen eta Maite Albiz kazetariaren izena darama. Mugimendu feministaren eta, bereziki, Euskal Herriko mugimendu feministaren pentsamenduak eta jardueren dokumentuak jasotzea, dokumentatzea, artxibatzea eta zabaltzea du helburu. Dokumentazio Zentroen eta Emakumeen Liburutegien Sarearen eta Euskadiko Irakurketa Publikoko Sarearen parte da.

## Historia

"Maite Albiz" Emakumeen Dokumentazio Zentroa 1982an sortu zen, Bizkaiko Emakumeen Asanbladaren proiektu gisa, eta Euskal Herriko mugimendu feministak sortutako dokumentazioa artxibatu nahi zuen, 1976an sortu eta bildu zenetik.
1993an, Bizkaiko Emakumeen Asanbladak lankidetza-hitzarmena sinatu zuen Bilboko Udaleko Emakume Sailarekin, haren dokumentazio-funtsa eta bibliografia erabilera publikokoak izan zitezen, herritarren zerbitzura.
1993an Madrilen egin ziren Jardunaldi Feministetan, Estatuan dauden zentroak harremanetan jartzeko ideia sortu zen, esperientziak eta arazoak bateratzeko eta lankidetza egonkorra ezartzeko. Lehen topaketa 1994an egin zen Iruñean, Nafarroako Gizarte Ikasketak Sustatzeko Institutuak (IPES) antolatuta, Maite Albiz Dokumentazio Zentroaren laguntzarekin. Emakumeen Dokumentazio Zentroen eta Liburutegien Sareak, 1995ean sortuak, hainbat erakundetako 41 informazio-unitate lotzen eta koordinatzen ditu, eta haien dokumentu-funtsak genero-azterlanetan, feminismoetan eta, oro har, emakumeetan espezializatuta daude. 2010eko maiatzean, Emakumeen Liburutegi eta Dokumentazio Zentroen Sarearen XVII. Topaketa Bilbon egin zen.
Zentroa 600 emakumek baino gehiagok osatzen dute, eta, elkarlanean, topagune bat kudeatzen dute emakumeen errealitatea aztertzeko interesa duten pertsona guztientzat. Bilboko Udalaren, Emakunderen eta Bizkaiko Foru Aldundiaren laguntza materiala jaso zuen.

## Dokumentu-funtsak

Bere helburua Euskal Herriko mugimendu feministari buruzko funts dokumental bat sortzea eta teoria feministaren garapenari buruzko funts bibliografiko bat eratzea izan da.
Dohaintza pertsonalekin eta erosketa propioekin, 7.000 monografia baino gehiago eta gai feministetan eta genero ikerketetan espezializatutako aldizkarien hemeroteka bat dituen liburutegi bat sortu dute, baita 300 film eta dokumental biltzen dituen bideoteka bat ere. Artxibo-funts bat du, XX. mendeko 70eko hamarkadatik euskal mugimendu feministaren aktibismoa jasotzen duten 3.000 dokumentu eta 1.800 kartelekin osatua.
Zentroa Euskadiko Liburutegien Sarearen parte da. Eta 2020az geroztik Euskadiko Irakurketa Publikoko Sarearen parte da, Euskal Autonomia Erkidegoko liburutegi publiko guztiek osatua.

## Jarduerak

Ideiak zabaltzeko eta jendarte zibilarekin eta, oro har, jendartearekin eztabaida sortzeko eginkizuna du. Horretarako, askotariko jarduerak egiten ditu, hala nola, "feminarioak" izeneko aldizkako eztabaida-jardunaldiak, liburuen aurkezpenak, Bizkaiko Emakumeen Asanbladaren testuen edizioak, liburuak argitaratzea beste erakunde batzuekin lankidetzan, generoari buruzko oinarrizko bibliografiak egitea, eta abar.

## Sariak eta aintzatespenak

2016 Bizkaiko Foru Aldundiaren "Zirgari Sariak" saria, emakumeen berdintasunaren alde egindako lanagatik.
2018 Gobernuaren Euskal Autonomia Erkidegoko Ordezkaritzaren Menina saria, genero-indarkeriaren aurkako borrokan nabarmendu diren pertsonen eta erakundeen lana saritzen duena.

## Erreferentziak

* ↑ «Conócenos | EMAKUMEAK» emakumeak.org (Noiz kontsultatua: 2022-09-11).
* ↑ Zer da Zentroa? | Emakumeak
* ↑ Ulloa Chacha, Karla Monserrath. (2024-12-30). «Resistencias feministas por la justicia socioespacial» Territorios en formación (22): 1–27. doi:10.20868/tf.2024.22.5393. ISSN 2174-8659. (Noiz kontsultatua: 2025-02-12).
* ↑ «Dokumentazio Zentroen Sarea | Emakumeak» www.emakumeak.org (Noiz kontsultatua: 2025-02-12).
* ↑ (Gaztelaniaz) Muñoz-Muñoz, Ana M.; Argente-Jiménez, Montse. (2010-07-19). «Red de Centros de Documentación y Bibliotecas de Mujeres: cooperación entre las bibliotecas feministas españolas» Profesional de la información 19 (5): 504–509. doi:10.3145/epi.2010.sep.09. ISSN 1699-2407. (Noiz kontsultatua: 2025-02-12).
* ↑ (Gaztelaniaz) «Todo sobre la mujer» Bilbao (Bilbao: Bilboko Udala): 22..
* ↑ (Gaztelaniaz) Etxea, Ecuador. (2020-12-21). «El Centro de Documentación de Mujeres Maite Albiz ya forma parte de la Red de Lectura pública de Euskadi» Ecuador Etxea (Noiz kontsultatua: 2025-02-12).
* ↑ «Fem Lab Cantábrico » El Centro de Documentación de Mujeres Maite Albiz, emakumeen dokumentazio zentroa» web.archive.org 2019-09-28 (Noiz kontsultatua: 2025-02-12).
* ↑ «ZIRGARI SARIAK: ALDUNDIA ETA BBK ZIRGARIEN FIGURAN OINARRITU DA BERDINTASUNAREN ARLOKO SARIAK ANTOLATZEKO - Komunikazioa - Bizkaia.eus» Komunikazioa (Noiz kontsultatua: 2025-02-12).
* ↑ (Gaztelaniaz) Álvarez, Itsaso. (2018-11-26). «Los Premios Menina País Vasco contra la violencia de género celebran su segunda edición» El Correo (Noiz kontsultatua: 2025-02-12).

## Ikus, gainera

* Maite Albiz

## Kanpo estekak

* Elkarrizketa (Instituto Andaluz de la Mujer)
* Dokumentazio Zentroaren katalogo bibliografikoa
* Datuak: Q76824203